དེ་ཡང་དེང་སྐབས་འཛམ་གླིང་སྟོབས་ཆེན་རྒྱལ་ཁབ་ཀྱི་གྲས་སུ་བརྩི་བཞིན་པའི་རྒྱ་ནག་མི་དམངས་སྤྱི་མཐུན་རྒྱལ་ཁབ་ཅེས་པ་འདི་ཐོག་མར་འགོ་བཙུགས་པ་ནས་བཟུང་རང་རེ་བོད་གངས་ཅན་པས་གཙོས་ཁྱིམ་མཚེས་ཡུལ་གྲུ་མང་པོར་དྲག་གནོན་དང་ཐུབ་ཚོད་ཀྱིས་དབང་སྒྱུར་བྱེད་མཁན་ཁོ་ན་ཡིན་པ་མ་ཟད།རང་དབང་དང་།འདྲ་མཉམ།མང་གཙོའི་ལོ་རྒྱུས་ལྡན་པའི་རྒྱལ་ཁབ་ཚད་དང་ལྡན་པ་ཞིག་ལ་ངོས་འཛིན་ནམ་ཡང་མི་ཐུབ་པ་ལྟར།ཐོག་མར་བོད་ཤར་ཕྱོགས་ནས་དྲག་དམག་གིས་བཙན་གནོན་བྱ་འགོ་བཙུགས་ཏེ་མཐར་བོད་ཀྱི་བདག་དབང་ཡོངས་རྫོགས་དབང་བསྒྱུར་བྱ་ལ་ཉེ་བ་དང་།བོད་མིའི་ཆོས་སྲིད་གཉིས་ཀྱི་བླ་ན་མེད་པའི་དབུ་འཁྲིད་སྤྱི་ནོར་༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གི་སྐུ་ཕྱྭ་ལ་ཡང་དོ་བསྡོ་བའི་ཛ་དྲག་གི་དུས་སྐབས་སུ་༡༩༥༩ཕྱི་ཟླ་༣ཚེས་༡༠ཉིན་བོད་ཀྱི་རྒྱལ་ས་ལྷ་སར་ཡོད་པའི་ཆོལ་གསུམ་བོད་མི་རྣམས་མ་བགྲོས་བསམ་པ་གཅིག་མཐུན་གྱིས་རྒྱ་དམར་ལ་རྒོལ་བའི་མི་མང་སྒེར་ལངས་ཆེན་མོ་ཞེས་འཛམ་གླིང་ས་ཆེན་འདིར་ནམ་ཡང་ནུབ་མི་སྲིད་པའི་རྒྱ་རྒོལ་གྱི་ལས་འགུལ་འདི་ཡང་ང་ཚོ་བོད་གངས་ཅན་པའི་མི་རབས་རྗེས་མ་རྣམས་ཀྱིས་བསྐལ་པ་ཇི་སྲིད་བར་བརྗེད་མི་རུང་བའི་ལོ་རྒྱུས་རང་བཞིན་ལྡན་པའི་དུས་ཚིགས་གལ་ཆེ་ཞིག་ཆགས་ཡོད།